Ниттил мазрал чирахъ цалсса лавхъун бур |\nНиттил мазрал чирахъ цалсса лавхъун бур\nУттигъанну кIицI ларгссия ЮНЕСКО-лул баян бувсса Дунияллул дянивсса Ниттил мазрал кьини.\n2010 шинал ва идаралул электрон журалий хIадур бувну бур «Дунияллийсса агьалинал бухлаглагисса мазурдил атлас». Вай гьантрай ва цIу лаган бувну бур. Атлас щаллу баврил мурад бур мюрщи-хъунисса миллатирттан мазурдил захIматсса иш-тагьар, миннуйх дурксса кьини хIисавравун ларсун, мазурдил масъалар­тту гьаз баву.\nАтласрайн багьну бур Аьрасатнал миллатирттал 131 маз, вай бавчIуну бур 5 бутIуйх.\n1.КIюламур дазуй бавцIусса\nЖагьилсса никиран ни­ттил маз кIулну бухьурчангу, му ишла бансса кIанттурду чанну бур (так ичIува).\nАьрасатнаву бур мукунсса 19 маз. Миннувух бур дагъусттаннал мазругу: яруссаннал, даргиял, къумукьнал, лазгиял, табасараннал ва лакрал.\nШивунма багьлай бур чаргаснал, ингушнал, аьсатIиннал, абхазнал, мичиххичнал мазругу.\n2. НигьачIаву дусса\nИчIува жагьилсса никирал лахьлай бакъар ниттил маз.\nАьрасатнаву бухлагаврил нигьачIаву дусса мазурдил сияхIрай бур 50 маз, миннувух бур 17 дагъусттанналмигу. Мукьва маз бур чичаврил алфавит бусса: цIахъюрдал, агъуллал, рутIуллал ва татнал. АцIния шанма маз бур алфавит бакъа­сса, яруссаннал мазурдил кьюкьлувун багьлагьисса: аьндиннал, бущихъиял, бежтIиннал, тIиндиллал ва м.ц.\n3. Ларайсса нигьачIаву ду­сса\nКулпатрал чIиримур никиран (оьрчIру) ниттил маз къабувчIлай бур. Дянивмур никиран (нину-ппухълу) ниттил маз бувчIлай бур, амма муний гъалгъа тIий бакъар.\nХъунмур ник (хъун-мямма, хъунна-бава) ниттил мазрай гъалгъа тIий дур, амма хъиривмур никиращал ихтилатру ни­ттил мазрай буллай дакъар.\nВа даражалийн дагъусттаннал агьалинал мазру цалсса утти­гу багьну бакъар.\nКулпатраву хъунмур никирал нажагь ишла буллай бур ни­ттил маз.\nДянивмур ва жагьилмур никирттан ниттил маз къакIулну бур.\nНиттил мазрай гъалгъа тIисса ягу маз бувчIлачIисса инсан илданул дянив ливчIун акъар.\n1950 шиная шихуннай дуллалисса хъиривлаявурттал хIа­силлайн бувну, Къапкъазрай ялапар хъанахъисса халкьуннал дянив бухлавгун бур убыхнал маз. Вайннал мина диркIун дур цIана Сочи бусса кIанттул лагма-ялттусса аьрщарай.\nХIХ ттуршукулий Аьрасатнал паччахIлугърал ва туркнал дянив най бивкIсса дяъвилул жямрайн бувну, чIявуми убых бизан бувну бур Туркнавун. 1992 шинал ХIажихIусман тIисса шяраву накьлу хьуну ур убыхнал маз кIулсса махъа-махъсса инсан – Теврик Эсент, 84 согласный чIу бусса убых мазрал вилах левщун бур.\nПилталийн буклакисса ла­кку мазралмур чирахъ цалсса лавхъун бур…\nПредыдущая записьЖижараСледующая записьЛахъа-хъунсса даражалий